EUfishmeal Biennial Conference 2019 i Tórshavn – Marine Ingredients Denmark\nEUfishmeal Biennial Conference 2019 i Tórshavn\nHvert andet år samler den europæiske forening for fiskemels- og fiskeolieproducenter, EUfishmeal, medlemmer og associerede medlemmer til konference. Konferencens afholdes på skift i de forskellige medlemslande, og efter at have været i Irland for to år siden foregik dette års konference i Tórshavn på Færøerne.\nMed deltagere fra Danmark, Norge, Storbritannien, Færøerne, Island, Tyskland, Spanien, Tjekkiet og Sverige deltog størstedelen af europæiske fiskemel- og fiskeolieindustri samt leverandører ved årets konference. Konferencen blev indledt med en spændende dagstur, hvor deltagerne kunne opleve hele akvakulturværdikæden fra produktion af fiskemel- og fiskeolie, til fiskefoder, smolt- og opdrætsanlæg til forarbejdning af den færdige laks hos Bakkafrost og Havsbrún og blev efterfulgt af to dage fyldt med interessante præsentationer, diskussioner, networking samt muligheden for at opleve både Tórshavn og den smukke færøske natur.\nDag 1 – Ekskursion for at opleve den færøske værdikæde fra fiskemel til laksefilet\nPå den første dag tog alle 110 deltagere ud for at se Bakkafrosts nye klækkeri samt faciliteter til smoltproduktion udenfor Klaksvik, hvor Bakkafrost har etableret faciliteter til at øge størrelsen på deres smolt, inden de bliver sat ud i havet. Dagen fortsatte på et forsyningsskib, der sejlede alle deltagerne til Fuglefjorden, med stop ved de store opdrætsanlæg undervejs, hvor de springende laks kunne ses helt tæt på. Derefter besøgte delegationen Bakkafrosts hovedkvarter i Runavik, hvor laksene bliver slagtet og bearbejdet. Efter en kort introduktion fra Bakkafrosts administrerende direktør Regin Jacobsen om hvordan de øger deres laksekvalitet, som bl.a. skyldes en stigning i komponenten af fiskemel og fiskeolie i fiskefoderet, fik deltagerne en rundvisning af faciliteterne. I den yderst moderne og automatiserede produktion kunne deltagerne følge laksen fra den første størrelsessortering til filetering og pakning af laksefileterne, der dernæst ender i supermarkedsdiskene. Da gruppen var tilbage til Fuglefjorden, bød administrerende direktør Odd Eliasen dem velkommen til Havsbrún med færøske specialiteter og en rundtur på fiskemelsfabrikken.\nDag 2 – Konference i Tórshavn\nDen anden dag af konferencen blev afholdt på Hotel Føroyar i Tórshavn og blev åbnet af formand for EUfishmeal og administrerende direktør hos FF Skagen Johannes Palsson.\nI løbet af dagen blev deltagerne præsenteret for mange spændende taler og forelæsninger, men indledningsvist præsenterede departementschefen i det færøske fiskeriministerium de nye færøske fiskeriregler, hvorefter den den lokale storfisker Anfinn Olsen delte sine holdninger til udviklingen af det færøske fiskeri i Nordøstatlanten.\nHerefter gav førende videnskabsmænd præsentationer om den seneste forskning inden for fiskeribiologi og forvaltning, om kvalitetsparametrene for fiskemel og fiskeolie, og om udviklingen i akvakulturstrategien hos ICES.\nEfter frokost var der en kort session om kontrol, hvor lige konkurrencevilkår i forbindelse med landing og vejningsprocedurer blev diskuteret af medlemmerne.\nMed præsentationer fra GEA, Perten, nu Perkin Elmer, Haarslev, AlfaLaval, Hedinn og Monts var eftermiddagen dedikeret til en session, hvor EUfishmeals associerede medlemmer havde mulighed for at præsentere den nyeste udvikling i det tekniske udstyr brugt i produktionen.\nAftenen blev tilbragt i centrum af Tórshavn ved havnen, hvor den traditionelle gallamiddag blev afholdt i den smukke nyrestaurerede restaurant Silo.\nDag 3 – Fortsættelse af konferencen og EUfishmeals generalforsamling\nDen sidste dag af konferencen startede med videnskabelige præsentationer om tilstanden af fiskebestande i Nordøstatlanten ved EUfishmeals biolog og om mulighederne for udnyttelse af de resterende råmaterialer af NOFIMA. Efter en afsluttende tale af formanden sluttede konferencen, hvorefter EUfishmeals generalforsamling blev afholdt. Uden ændringer i bestyrelsen blev både viceformand Frank Trearty og formand Johannes Palsson genvalgt.\nMed støtte fra bestyrelsen og medlemmer vil EUfishmeal fortsat arbejde for at promovere og fremhæve bæredygtigheden og kvaliteten af den europæiske fiskemel- og fiskeolieindustri.


→ Anmeldelse: Hohner Melodica Student 32 (2022)\nProduktet kan findes her: https://www.thomann.de/dk/hohner_student_melodica_32_rot.htm\nMelodica i handy model med 32 pianotangenter.\nEn melodica er et fascinerende blæseinstrument, let at lære og med stor udtryksfylde. Spilles som et klaver, og er så kompakt at den kan tages med over alt. Spil enkeltnoder eller akkorder. Melodicaen er både et solo og et orkester instrument som klangmæssigt blander sig smukt med andre instrumenter. Uanset hvilken musik man spiller, fra klassisk til rock, tilføjer melodicaen et unikt lydbillede. Student 32 er ideel for begynderen og til gruppeundervisning. Instrumentet er praktisk og handy med “rigtige” pianotangenter, og kan også benyttes liggende.\nTone område f-c“`\nKøbte denne melodica mest vor sjov, men den er altså rigtig fin til prisen. Lyder fin og så er det vældig smart med det der “slangemundstykke” der følger med så man kan spille på den mens den ligger på et bord som et minikeyboard. Jeg er meget tilfreds\nDenne melodica har overrasket mig ved at være ganske god og brugbar. Jeg købte den lidt som en kuriøsitet, men med tiden er den blevet noget jeg hiver frem med jævne mellemrum for at få en anden lyd på musikken som normalt bliver spillet på guitar.\nMelodicaen har et 2 mundstykker. Med det første holdes den som en fløjte ud fra munden. Med den andet monteres en ca. 1 meter lang plastikslange som der blæses i, og melodicaen kan dermed ligges på et bord. Jeg bruger selv sidste løsning da jeg har brug for at kunne se tangenterne.\nSelv om den er lavet af plastik er der ikke noget galt med kvaliteten. Jeg vurderer at den kan holde i mange år hvis man passer lidt på den, og den medfølgende transportkasse vil helt sikkert hjælpe til med dette.\nSidst men ikke mindst skal det siges at dette er ideelt til keyboardspilleren der er misundelig på guitaristen som kan spille på en akustisk guitar ved lejrbålet. Den kan spilles af alle overalt og kører ikke på strøm, men kun på den luft man selv puster ind i den.\nForrigeAnmeldelse: Ibanez TS808 The Original Tube Screamer guitarpedalNæste


Udendørslamper - Vi forhandler udendørslamper i flotte design\nI vores udvalg af udendørslamper finder du gode muligheder for at gøre din bolig perfekt oplyst. Derudover tilføjer du masser af stil til husets facade takket være udformningen af vores smukke udendørslamper til væggen. Vælg f.eks. den flotte hængelampe med glas i sølvfinish – denne lampe har mange fine detaljer, lige fra den buede krog til den runde ring på selve lampen.\nUdendørs lampe til væg\nUdendørs lampe til væg - sort finish\nLys huset op med flotte udendørs lamper\nDu kan også se nærmere på den mere enkle model med et lidt mere råt look og en nærmest dråbeformet skærm – en dråbe af dejligt lys. Hvilken lampe skal byde dig velkommen hjem efter en lang dag?\nNår du kommer hjem efter en lang dag, er det rart at blive mødt af et oplyst hus, selvom tusmørket er krøbet frem. Og når du har været væk en hel lørdag og først kommer sent hjem om aftenen, virker huset også bare mere indbydende med lys på væggen. Lyset fra udendørslampen er som en spejling af det, der snart kommer til at ske – om lidt er du inde i varmen og har fået tændt lys rundt omkring.\nOg så er en udendørslampe en fin detalje til huset. Lampen er husets svar på de øreringe, der sætter prikken over i’et på dit outfit og drejer stilen i den retning, du ønsker. Desuden er det ikke kun dig og husets øvrige beboere, der kan nyde godt af den smukke udendørslampe – mon ikke også naboerne vil mene, at du bidrager til en god atmosfære på hele vejen med den smukke lampe og den perfekte belysning?


Jens Rohde — rohde.dk\nJeg er en nørd! Nogen gange har jeg lidt svært ved holde mig til én slags nørderi. Men en af de mere gennemgående emner er fotografi.\nJeg er gået lidt til og fra fotografiet gennem tiden. Det startede i tidernes morgen med mit første kamera, som jeg fik i konfirmationsgave. I mange år var det lejlighedsfotografier fra ferieture og klassefester, der prægede produktionen. Men da studielivet startede, var der ikke rigtig penge til film og fremkaldelse, så i en lang periode blev fotografiet mere eller mindre lagt på hylden.\nMen jeg kunne ikke rigtig slippe fotografiet, så da økonomien blev bedre, købte jeg mit første digitale spejlreflekskamera (og ganske meget grej er blevet købt og solgt i mellemtiden). Jeg har ikke set mig tilbage, og fotograferer fortsat med stor fornøjelse, når tiden tillader det.\nKameraet er stadig med på ferieture og rejser, så lejlighedsfotografiet er bestemt ikke glemt, men jeg er også begyndt at arbejde mere med fotografiet som medie. En ret væsenlig del af fotografiet er et håndværk. Det skrider fremad med at tilegne mig dette håndværk. Det smitter af på både feriebillederne og de mere kunstneriske frembringelser.\nJeg har prøvet kræfter med en del forskellige genrer, og jeg er stadig ikke kommet til en endelig konklussion om, hvilken genre der er min. Så jeg fotograferer hvad der viser sig interessant. Der er dog så småt ved at tegne sig et mønster, da der er ved at vise sig en overrepresentation af billeder fra naturen og haven. Men det skal nu ikke forhindre mig i at fotografere alt muligt andet.\n12 gode fra 2016


Motorsporten.dk - World Endurance Championship - Michael Christensen genoptager jagten på det VM han blev ”snydt” for i 2015\nMichael Christensen genoptager jagten på det VM han blev ”snydt” for i 2015\nPorsche fabrikskører Michael Christensen er tilbage i VM for sportsvogne, der efter vinterpausen genoptager sæsonen på Sebring i Florida. Verdensmesterskabet for sportsvogne, FIA WEC, er i gang med en såkaldt ”Super Season”, da det internationale motorsportsforbund FIA ønsker, at VM fremadrettet skal have sæsonafslutning på Le Mans. Derfor sluttede sæsonen ikke efter sidste løb i 2018, men først efter dette års 24 timers løb på Le Mans, hvilket betyder, at det klassiske løb indgår to gange i denne Super Season.\nFredag køres sjette afdeling af VM på den udfordrende amerikanske bane Sebring, hvor Michael Christensen i 2014 vandt 12 timers løb i sin debut for Porsche. Forud for løbet, der i WEC-regi afvikles fredag over 1.000 miles eller maksimalt 8 timer, fører Michael Christensen og hans franske makker Kevin Estre i deres Porsche med startnummer 92 verdensmesterskabet i LMGTE Pro-klassen med hele 43 point ned til Ford-kørerne Olivier Pla og Stefan Mûcke, startnummer 66, og Porsche-kørerne Gianmaria Bruni og Richard Lietz, startnummer 91, der deler andenpladsen. Med fem podieplaceringer, heriblandt sejr på Le Mans og på Fuji, har Michael Christensen og Kevin Estre bragt sig selv i en favorabel placering, forud for de sidste tre afdelinger, der består af løbet på Sebring, 6 timers løb på Spa og 24 timers løbet på Le Mans. Førstepladsen på Sebring giver 32 point, andenpladsen 23 point, tredjepladsen 19 point, herefter 15-13-10-8-5-3-2 point.\n(Foto: Jiri Krenek)\nFor Michael Christensen er jagten på VM af særlig betydning. I 2015 delte han Porsche med Richard Lietz, men Porsche havde brug for hjælp til deres kører i det amerikanske mesterskab IMSA, og derfor missede Michael en enkelt afdeling, da han kørte for Porsche i USA sammen med Patrick Pilet. Og da sæsonen var omme var Richard Lietz verdensmester, ligesom Patrick Pilet havde vundet IMSA mesterskabet. Men Michael Christensen stod uden mesterskab som bevis for hans stærke sæson.\nVed WEC løbet på Sebring er yderligere tre danskere til start i LMGTE Pro klassen, der tæller i alt 11 biler af det 35 biler store felt. Jan Magnussen stiller til start i Corvette med startnummer 64 sammen med sin spanske makker Antonio Garcia og Mike Rockenfeller. I Aston Martin med startnummer 95 kører Marco Sørensen og Nicki Thiim, der til løbet får selskab af Darren Turner. I LMP2 klassen stiller David Heinemeier Hansson til start for Jackie Chan Racing i Oreca med startnummer 37.\n”Vi står rigtig stærkt i VM, så vi skal tænke os rigtig godt om på Sebring” fortæller Michael Christensen forud for Sebring. ”For os går VM selvfølgelig forud for en sejr på Sebring. Det er en utrolig hård og udfordrende bane, så vi skal passe på os selv, men når det er sagt, så skal man også passe på med at være for forsigtig på Sebring. Her er der meget lidt plads og med tæt ræs i flere forskellige klasser, så er der altid masser af action og er man for forsigtig, risikerer man hurtigt at blive rodet ind i ulykker. Men jeg har altid følt mig godt tilpas på Sebring og fik da også både pole position og løbssejr første gang, jeg kørte her for Porsche og vi kommer rigtig godt forberedt og med et stærkt team”.\nWEC løbet fra Sebring kan følges live fredag den 15. marts på Eurosport 1 fra kl. 20.45 og på TV2 Sport fra kl. 22.05.\n19/03/15 - Sebring - FIA WEC - FIA VM


The Live Museum – 1993 – "She Has Funny Cars" – bandet ta'r til studiet ved Silkeborg\nFirmaet Albatros-biler, som i et par årtier havde udstyret Odenseanske musikere med røde Merzedes-varevogne til en billig leje, var lukket, og man blev nødt til at finde et andet sted at leje bandbusser. Det viste sig at det billigste sted i byen var et gammelt værksted og tankstation på Bogensevej, som bestyredes af en godmodigt vranten, cigarrygende ældre herre med permanente skægstubbe og olieindsmurte overalls. Telefonen blev passet af af hans ca. 90-årige mor, som ikke kunne høre, hvorfor det som regel var nødvendigt at sætte sig på sin cykel og køre derud hvis man skulle lave en aftale. Når en sådan var indgået med den cigarrygende mand, ville han kaste nogle nøgler hen til en og sige “– du ka’ ta’ den derovre” med et nik hen mod en varevogn. Herefter blev man spurgt om man sku’ ha’ en forsikring, og et kort kig på bilen overbeviste omgående folk om at det nok var nødvendigt. Herefter blev man sendt ind på kontoret til hans mor for at ordne papirarbejdet, som hun heller ikke forstod noget af – ligesom hun aldrig havde hørt om nogen af bilmærkerne. Efter der var gået en halv times tid med at hun havde åbnet utallige skuffer i et stort antikveret skuffedarium og hovedrystende fremdraget den ene blanket efter den anden, blev der fundet et eller andet man kunne skrive under på, hvorefter man lykkeligt skramlende kunne begive sig ud i det danske landskab.\nI netop sådan en varevogn indfandt bandet sig i en lille by ca. 10 km udenfor Silkeborg en forårsdag i 1993 for at indtage det glorværdige studie som Mortensen havde talt om. Ved siden af studiet lå et meget stort bilværksted, og med vanlig LiveMuseum’sk timing startede opholdet i denne by med at Carsten bakkede varevognen ind i en fabriksny Audi som netop var på vej ud for at blive afleveret til en nybagt bilejer. Dette betød at det omgående vrimlede med bestyrtede mekanikere som i munden på hinanden forlangte, at hele bandet fulgte med ind på kontoret. Her kunne Carsten så glædesstrålende fortælle at bilen var forsikret, og det bare ville være en formalitet at få erstattet forlygten og skærmen på den fine Audi. Der blev herefter ringet til den cigarrygende biludlejer på Bogensevej, som pludselig mistede al sin godmodighed, da det viste sig at Audiværkstedet havde forestillet sig en forsikringssum som ville kunne dække både karosseri og indmad i den tilskadekomne bil samt et par ugers ferie for en gennemsnitlig kernefamilie. Efter at orkestret havde stået på kontoret i et kvarters tid og hørt på et højrystet mundhuggeri via telefonen, faldt tingene dog på plads og de kunne, let rystede, begive sig ind i pladestudiet ved siden af.\nHer blev de modtaget af Mortensen, som virkelig var i hopla. Han lavede en rundvisning i studiet, pegede begejstret på billederne af “Daltons” som netop havde indspillet der, serverede smørrebrød, vidste alt om hvordan man tilbereder vagtler og kunne tænde sin zippo-lighter på utallige spændende måder.\nHerefter hentede bandet sit grej ind fra varevognen, og da de professionelle studiefolk var færdige med at krampegrine af det forældede udstyr, kunne man begynde at indspille.\n1993 – del 2


Aarhus Fremad Fodbold Christian Lauenborgs drømmekasse gav Fremad 0-1 sejr i Ringkøbing - Aarhus Fremad Fodbold\nSubtotal : 0.00kr.\nChristian Lauenborgs drømmekasse gav Fremad 0-1 sejr i Ringkøbing\n/Artiklen er hentet fra Stiften.dk / Af: Emil Halkier Sørensen / Publiceret 06. august 2017 kl. 19:16\nI efterårets første kamp vandt Aarhus Fremad 1-0 på udebane over oprykkerne fra Ringkøbing. Efter en uskarp første halvleg fik århusianerne strammet skruen efter pausen og dominerede pointene i hus.\nEn flok vestjyske oprykkere, energiske og ivrige efter at vise deres værd, med omkring 1000 på lægterne til at støtte op. Det skal nok give Ringkøbing en del point på kontoen, mente den debuterende Aarhus Fremad-træner Morten Mølkjær.\nHan kunne så til gengæld lune sig ved tanken om, at det ikke blev hans mandskab, der satte point til i det vilde vesten. Århusianerne vandt således 1-0 i efterårets første kamp på en følt og velplaceret inderside af Christian Lauenborg efter 50 minutters spil.\nAarhus Fremad virkede indledningsvist en smule premiereramte, kontrollerede godt nok, men formåede ikke at gøre det farligt sådan for alvor, lød det fra cheftræneren. Derfor hævede han lige stemmelejet i omklædningsrummet.\n- Spillerne fik en opsang i pausen, og det må man sige, at de tog til sig. De kom ud som lyn og torden i anden halvleg. Vi havde 14 afslutningerne i de sidste 45 minutter, hvor Lauenborg så fik prikket den anden i mål, sagde Morten Mølkjær.\nFremad presset forsatte, dog uden at udbygge yderligere, og selvom Ringkøbing fik kreeret de forventelige to-tre chancer lige før lukketid, da vestjyderne kastede alt frem, lykkedes det århusianerne at holde stand.\nAlt i alt en godkendt indsats tidspunktet på sæsonen taget i betragtning, mente Fremad-træneren\n- Det så ud til, at vi er på 80-85 procent rent løbemæssigt. Enkelte så trætte ud til sidst, men jeg hæfter mig ved, at Ringkøbing-spillerne virkede mere trætte. Der kan ikke sættes flueben ud for form, spil og afslutninger endnu, men vi er godt på vej.\nEvaluering af opstarten\nOptakt til pokalkamp\nMerchandise er på vej.\n© Copyright, Aarhus Fremad 2015


Kronens forsvarer fylder 90 år\nDanmarks Nationalbanks direktør gennem 30 år, Erik Hoffmeyer, fylder den 25. december 90 år. Han involverer sig fortsat i den politiske og økonomiske debat. (rettet)\nOffentliggjort: 23.12.14 kl. 11:51\n(Artiklen er rettet i tredje afsnit, da Erik Hoffmeyer ikke måtte flygte til Sverige fordi han blev anset for at være jøde, men fordi han havde hjulpet modstandsbevægelsen. Endvidere var Hoffmeyer nationalbankdirektør i 30 år, og ikke i 29 år. FinansWatch beklager fejlene.)\nBesynderligt nok er det måske indirekte Adolf Hitlers skyld, at Danmark har en fastkurspolitik i dag.\nFor fastkurspolitikkens fadder, Nationalbankdirektør Erik Hoffmeyer, skulle egentlig slet ikke have været økonom, men teolog som sin far, der var biskop i Aarhus, og farfar, der var stiftsprovst.\nHan begyndte da også at læse teologi i 1942, men måtte året efter flygte til Sverige fordi han havde hjulpet nogle jernbanesabotører, hvilket blev opdaget af den tyske besættelsesmagt, efter modstandsfolkene blev arrestret.\nDa Erik Hoffmeyer efter befrielsen i 1945 kom tilbage til Danmark droppede han teologien til fordel for økonomien, og blev som nyuddannet cand. polit. ansat i Nationalbanken i 1951. Men den videnskabelige del af økonomien trak ham i 1954 til Harvard og Berkeley som Rockefellerstipendiat, og han blev derefter ansat som lektor i økonomi ved Københavns Universitet.\nProfessor som 34-årig\nI 1958 afleverede han en doktordisputats om manglen på dollar og den amerikanske udenrigshandel, der vakte så stor opmærksomhed, at han året efter blev udnævnt til professor i nationaløkonomi i en alder af blot 34 år.\nDet holdt dog kun til 1962, hvor han tog orlov for at blive direktør i den daværende Sparekassen Bikuben, hvor han kun to år senere blev formand for direktionen.\nErik Hoffmeyers energi rakte dog til mere end blot at være bankdirektør. I efteråret 1962 blev han nemlig udnævnt til vismand, da Det Økonomiske Råd blev grundlagt, med Hoffmeyers gamle lærer, Carl Iversen, som Danmarks første overvismand.\nVismændene fik fra begyndelsen en helt konkret opgave. De skulle fastlægge rammerne for en dansk indkomstpolitik. Og netop indkomst- og velfærdspolitik var områder, som Erik Hoffmeyer allerede på det tidspunkt havde skrevet flere bøger og økonomiske artikler om.\nProblemet i dansk økonomi på det tidspunkt var, at den hastigt stigende beskæftigelse i den offentlige sektor havde skabt for kraftige lønstigninger på arbejdsmarkedet, som svækkede Danmarks konkurrenceevne og pressede inflationen i vejret. Vismændene foreslog, meget kontroversielt, at staten skulle gribe direkte ind i arbejdsmarkedets forhandlingsret, ved at forlænge alle overenskomster med et år, for at bremse lønstigningerne.\nVismændenes forslag blev udmøntet af daværende statsminister Jens Otto Krag (S) i den stærkt kontroversielle ”helhedsløsning” i foråret 1963, som ikke kun forlængede alle overenskomster med to år, men også indførte et pris- og avancestop, tvungen opsparing og betydelige stramninger i stigningerne på offentlige lønninger og overførselsindkomster.\nSelv om helhedsløsningen langt fra var populær, så virkede den. Og det skabte stor respekt mellem Jens Otto Krag og Erik Hoffmeyer.\nI 1963 gik Nationalbankens førstedirektør, Svend Nielsen, på pension, og det skabte selvfølgelig spekulationer i, hvem regeringen ville udnævne til ny nationalbankchef. Mange spekulerede i, at den økonom-uddannede Jens Otto Krag selv ville sætte sig i direktørstolen, men det blev Erik Hoffmeyer, der den 1. januar 1965 kunne kalde sig kongelig udnævnt nationalbankdirektør, og dermed også formand for Nationalbankens direktion.\n40-årig skulle modernisere Nationalbanken\nDen kun 40-årige Nationalbankdirektør fik som sin første opgave at modernisere en noget støvet og gammeldags Nationalbank. Det gjorde han sammen med sine to meddirektører, Frede Sunesen, der var blevet udnævnt i 1957 som 42-årig, og Svend Andersen. Selv om Erik Hoffmeyer var ni år yngre end de jævnaldrende meddirektører, så kørte de tre kørte parløb gennem 21 år, frem til 1985 hvor Sunesen og Andersen gik på pension.\nModerniseringen fik blandt andet meget konkret udtryk ved at Nationalbanken i 1971 kunne flytte ind i sit nuværende hovedsæde på Gammelholm, designet af arkitekten Arne Jacobsen. Flytningen til det nye hovedsæde betød også helt nye opgaver for Nationalbanken, men det havde nu ikke noget med de hjemlige forhold at gøre.\nMellem 1945 og august 1971 havde den globale økonomi været baseret på Bretton Woods-systemet, der fastlåste stort set alle valutaer, også kroner, til dollaren, der igen var bundet til en guldstandard. Men i august 1971 trak daværende præsident Richard Nixon USA ud af valutasamarbejdet, der dermed brød sammen.\nDet var ikke populært i Europa, hvor der var stor frygt for konsekvenserne af flydende valutakurser. Så i 1972 gik Danmark med ind i den såkaldte ”valutaslange”, der skulle holde en række europæiske valutaer i et ret snævert bånd til en centralparitet. Allerede året efter måtte kronekursen dog devalueres med 3 pct. over for D-marken i marts, og yderligere 5,5 pct. i juni 1973.\nDen svækkede valutaslange\nValutaslangen blev generelt set en fiasko, blandt andet fordi Europa i løbet af 1970erne blev ramt af en kombination af høje oliepriser, stor inflation og lav vækst, der blev kendt som ”stagflationen”. Så båndene i slangen blev mere og mere illusoriske. I april og august 1977 og oktober 1978 blev Danmark nødt til at foretage mindre devalueringer på 3-5 pct. over for valutaslangens anker, D-marken.\nSå i 1979 blev det besluttet at aflive valutaslangen, og i stedet indføre EMS’en, der i princippet burde fungere bedre. Erik Hoffmeyer havde i øvrigt mere end en finger med i spillet, for han var netop i 1979 for anden gang blevet valgt som formand for EF’s centralbankkomité.\nEMS’en fungerede dog heller ikke. Den fastslog, at deltagerlandenes valutakurser højst kunne svinge med 2,25 pct. i forhold til en fastlagt centralparitet. Men i september og november 1979, oktober 1981, februar 1982 og juni 1982 måtte Danmark devaluere, og lade kronen svække med mere end de tilladte 2,25 pct. over for den kunstige EMS-valuta, ECU’en.\nDanmark med kurs mod afgrunden\nDet var en udvikling, som dybt bekymrede Erik Hoffmeyer. Kronens ustabilitet skyldes en tårnhøj inflation, og et endnu højere renteniveau, hvilket ikke kun gjorde ondt på forbrugerne og virksomhederne, men i høj grad også på statskassen, der havde opbygget en massiv statsgæld, og derfor blev svækket af stadigt højere rentebetalinger. Og den fortsatte kronesvækkelse forværrede i sig selv en allerede svær situation.\nI 1982 havde situationen længe været alvorlig. Danmark fik et alvorligt økonomisk knæk med den anden oliekrise i 1978 og 1979, og i et tv-interview 28. oktober 1979 sagde den daværende socialdemokratiske finansminister, Knud Heinesen, de berømte ord: ”Nogen fremstiller det, som om vi kører på kanten af afgrunden. Det gør vi ikke, men vi har kurs imod den, og vi kan se den”.\nMen det krævede en ny stats- og finansminister, den konservative Poul Schlüter og Venstres Henning Christophersen, før Danmark i 1982 officielt fik sin ”konsekvente fastkurspolitik”. For det var og er en politisk beslutning, hvilken valutapolitik Danmark skal føre. Men det er ingen hemmelighed, at Erik Hoffmeyer pressede voldsomt på for at binde kronen solidt fast til et valutaanker.\nMen fastkurspolitikken var de første år ikke den store succes. Det skyldes dog primært, at EMS’en, som Danmark stadig var en del af, var i fortsatte problemer. I marts 1983, juli 1985, april 1986 og januar 1987 blev den vesttyske D-mark opskrevet over for de øvrige EMS-valutaer, herunder kronen.\nValutakrisen i 1992\nMen så kom der ro på. Indtil 1992, hvor en række investorer, anført af George Soros, havde analyseret sig frem til, at valutakurserne i EMS’en ganske enkelt ikke gav mening, set i forhold til hvordan medlemslandenes økonomi havde udviklet sig.\nDanmark havde en ikke ubetydelig rolle i valutakrisen. For det var efter de danske vælgere i juni 1992 i en folkeafstemning afviste deltagelse i Maastricht-traktaten, at investorerne for alvor begyndte at lugte blod.\nDet lykkedes på spektakulær vis Soros og de øvrige investorer at ”knække” valutasamarbejdet, blandt andet ved at bringe Storbritannien til at trække sig fra EMS’en om aftenen den 16. september 1992, en dag, der gik over i den økonomiske historie som ”Sorte onsdag”. Inden da var både Finland og Italien dog blevet tvunget til at devaluere, og dermed i praksis forlade EMS-samarbejdet.\nSamtidig med at den britiske regering måtte opgive at forsvare pundet, kom den svenske krona på skafottet. Sveriges Riksbank besluttede sig for at forsvare valutaen med alle midler, og satte først renten op til voldsomme 16 pct. Da det ikke hjalp, satte Erik Hoffmeyers svenske kollega, Riksbankchef Bengt Dennis, først renten op til 75 pct. om morgenen den 16. september 1992. Og da det ikke havde nogen effekt, blev renten samme eftermiddag sat op til svimlende 500 pct. Og Bengt Dennis forsikrede på et pressemøde om, at man var parate til at gå endnu højere op. ”The sky is the limit”, sagde han.\nChokforhøjelsen hjalp Sverige, men kun midlertidigt. Og den 19. november måtte Riksbanken give op, og trække den svenske valuta ud af EMS-samarbejdet. Lige siden har Sverige haft en flydende valutakurs.\nKronen holdt stand på Sorte onsdag\nI Nationalbanken i Havnegade følte Erik Hoffmeyer sig også belejret af spekulanter. Men den på det tidspunkt erfarne nationalbankchef red septemberstormen af. Og ikke alene kunne Danmark undgå en devaluering. Kronen blev i september 1992 faktisk revalueret med 3,5 pct. over for EMS-centralpariteten, sammen med blandt andre den vesttyske D-mark.\nUdgangen på EMS-angrebet blev dermed en stor personlig succes for Erik Hoffmeyer. I årene inden havde han bestemt ikke altid været en populær mand i offentligheden og blandt politikerne, og han insisterede ofte og håndfast for, at fastkurspolitikken var en forudsætning for fortsat økonomisk fremgang og for at Danmark stadig ville have råd til at være en velfærdsstat. Og han understregede gang på gang, at fastkurspolitikken krævede en ansvarlig finanspolitik, og ikke mindst et solidt overskud på betalingsbalancen.\nDet var et mantra der blev fremhævet igen og igen. Men selv om det ikke altid var populært, så lyttede politikerne til kronens forsvarer i Havnegade.\nOg det er de fortsat med. Også da Erik Hoffmeyer i 1994 faldt for aldersgrænsen, og blev afløst af Bodil Nyboe Andersen. Og igen da Nationalbankens førstemand hed Nils Bernstein, og nu Lars Rohde.\n27 år uden devalueringer\nDet konkrete resultat af Erik Hoffmeyers tid i Nationalbanken er, at kronen siden 1992 på intet tidspunkt har flyttet sig mærkbart over for først D-marken, og siden euroen, og at kronen sidst blev devalueret med 3 pct. over for D-marken i januar 1987.\nErik Hoffmeyer havde også gennem sine mange år som nationalbankdirektør opbygget et bredt og dybt internationalt netværk. Det var en medvirkende årsag til, at Danmarks internationalt set mest kendte økonom nogensinde, Niels Thygesen, i 1988 blev et helt centralt medlem af den Delors-komité, som lagde grundstenen til hvad der i dag er den fælles europæiske valuta, euroen. Thygesen er i øvrigt også fortsat i høj grad en aktiv økonom, selv om han tidligere denne måned kunne fejre sin 80 års fødselsdag.\nNok forhenværende, men stadig aktiv\nMen dette er ikke en nekrolog.\nErik Hoffmeyer er nemlig stadig i gang. Indtil sidste år var han formand for Politiken Fonden. Og selv om han har lagt formandskasketten, så er den snart 90-årige stadig bestyrelsesmedlem i både Politiken Fonden og Politiken Holding A/S. Han har også i år kunnet fejre 47 års jubilæum i bestyrelsen for C.L. Davids Fond, heraf de sidste 37 år som formand. Og så er han også stadig bestyrelsesformand for ”Kong Frederik den Syvendes Stiftelse for Hjælpeløse og Forladte Pigebørn, Især af Almuen, Oprettet af Louise Christine, Lehnsgrevinde af Danner”.\nOg skrive gør han også stadig. I et debatindlæg for godt et år siden i Politiken tog Erik Hoffmeyer fat i finanskrisen, der kort inden, og til Hoffmeyers tilfredshed, var blevet undersøgt af Rangvid-udvalget.\n”I det lange perspektiv kan man dog tage sit udgangspunkt i, at banksystemet er fundamentalt ustabilt. Det består i at forvandle kortfristede indskud, der ikke vil løbe nogen risiko, til i realiteten langfristede udlån, der er risikobehæftede. Man afsøger så at sige en række muligheder. Nogle går godt - andre ikke. Det har været en væsentlig løftestang for vækst og levestandard igennem de sidste par århundreder, som er et enestående kapitel i historien. Systemet hviler på tillid hos indskyderne, og hvis den forsvinder, står folk i kø for at trække deres penge ud. Og ikke blot af et enkelt pengeinstitut. Der breder sig en kædereaktion, der kan ende med et sammenbrud,” skrev han blandt andet.\nSelv om Erik Hoffmeyer nu runder de 90 år, så er det i øvrigt ikke noget særligt i den Hoffmeyer’ske familie. Erik Hoffmeyers far blev 88 år, mens moderen først døde som 94-årig i 1992. Det år, hvor Hoffmeyer definitivt forsvarede kronen.\nDansk topøkonom fejres af ministre og kolleger\nNationalbanken holder hof for 120 studerende\nNationalbanken gyder olie på pengemarkedet\nDen gode, den onde og den grusomme historie om ATP


Tror på Attila første gang - Dansk Hestevæddeløb\nAttila og Rene KjærFoto: Ole Hindby\nTror på Attila første gang\n08. november 2018 8:12\nBillund-træner Gitte Madsen tager turen til Nykøbing Falster med Attila, som hun forventer står med topchance første gang efter pause.\nJernhoppen Attila mere end fordoblede indtjeningen med sommerens triumf i Preben Munchs Mindeløb, som kastede 127.500 kroner af sig. Men hvad tænker træneren omkring at kunne klare sig i klassen efterfølgende?\n- Fordi hun er så stærk, som hun er, så betyder det ikke så meget. Hun vil altid tabe lidt i startsmomentet, fordi hun på ingen måde er starthurtig. Men med styrken som hendes våben skal hun ud i længere løb, og da betyder det ikke det store, i forhold til, hvis hun pludselig gik så meget op i klassen over sprinterdistancen.\nOpgaven er da også nøje udvalgt, når Attila (6. løb/V5-4) skal ud dyste over de 2650 meter. Valget faldt dog på en langtur til Nykøbing med tanke på den lavere modstand.\n- Det ser ikke så slemt ud på papiret, og hun har været fin i træning, efter hun er kommet sig over de høje muskelværdier.\n- Hun har en lidt speciel teknik, men har ikke noget problem med de flade sving, som hun er vant til i Billund. Hun er noget hurtigere i voltestart, men senest skulle hun vende fra et svært spor, og tabte mange meter, hvilket ser bedre ud nu. Jeg tror på, at hun vil kæmpe med om sejren første gang, siger Gitte Madsen afslutningsvist.\nFast Track Program til torsdagens løb på Nykøbing Falster kan findes HER. Printvenlig PDF-udgave findes HER, og kuske- og trænerkommentarer HER. 1. løb starter kl. 17.00.


7. Frigivelse af anlægsbevilling - Trafiksikkerhedsfremmende tiltag 2017\nSagsnr.: 05.13.00-G01-1-16 Sagsbehandler: Jesper Enggaard Jensen\nFrigivelse af anlægsbevilling - Trafiksikkerhedsfremmende tiltag 2017\nØvrige sagsbehandlere: Tommy Jonassen, Thomas Bøgh, Pia Colstrup\nDer anmodes om frigivelse af rådighedsbeløb på 532.000 kr. til gennemførelse af trafiksikkerhedsfremmende tiltag i 2017, herunder trafiksikkerhedskampagner, undervisning og holdningsbearbejdelse samt fysiske foranstaltninger til trafiksikring.\nMed udgangspunkt i det på investeringsoversigten afsatte rådighedsbeløb på 532.000 kr. har forvaltningen i samarbejde med Færdselssikkerhedsudvalget foretaget en samlet prioritering af midlerne til trafiksikkerhedskampagner, undervisning og holdningsbearbejdelse samt etablering af fysiske foranstaltninger til trafiksikring.\nTrafiksikkerhedskampagnerne afholdes i samarbejde med Rådet for Sikker Trafik og Politiet.\nSkolekampagne afholdes i ugerne 32 - 35\nFartkampagne afholdes i ugerne 14 - 16\nSpritkampagne afholdes i ugerne 22 - 24 og 48 - 50\nUopmærksomhedskampagne afholdes i ugerne 38 - 40\nDet endelige kampagnemateriale er ikke fastlagt endnu.\nI samarbejde med Beredskab, Falck, MCH og Lokalpolitiet i Herning inviteres samtlige børn i indskolingen i Herning Kommune til en stor event, hvor der på en let forståelig måde gives ”undervisning” i brugen af alarm telefon.\nI samarbejde med skoler og lokale vognmænd udformes en lokal kampagne rettet mod cyklister, der skal være særlig opmærksomme på faren ved, at specielt lastbilchauffører har svært ved at se cyklisterne under højresving. Kampagnen afvikles sideløbende med en national kampagne i uge 35-36.\nKurset udbydes af Ældresagen til ældre over 60 år bosiddende i Herning Kommune, der ikke har gennemført et lignende kursus inden for de seneste 5 år. Formålet med kurset er at genopfriske færdselsreglerne samt give indblik i den komplekse infrastruktur i Herning området, herunder rundkørsler og motorveje.\nKursus for unge bilister\nKurset udbydes af Herningsholm Erhvervsakademi i samarbejde med Falck og Lokalpolitiet i Herning. Det er målrettet unge i alderen 18-24 år, der statistisk set er den gruppe af unge, der er mest udsat i trafikken. Kurset har til formål at holdningsbearbejde de unge i forhold til hastighed, spiritus-/narko kørsel samt uopmærksomhed (mobiltelefon).\nDer etableres en lokal kampagne (om muligt i samarbejde med Rådet for Sikker Trafik og Trygfonden), hvor der uddeles reflekser til at hæfte på tasker/tøj, til børn i 7. klasse, der samtidig undervises i vigtigheden af, at være synlig i trafikken.\nLangs nordsiden af Munkgårdkvarteret over en strækning på ca. 675 m ønskes der etableret et fortov mellem Studsgårdvej og Toustrupvej, idet der kun er en græsrabat, hvilket medfører, at gangbesværede og personer med barnevogn er tvunget til at færdes på kørebanen. Der er busrute med 2 stoppesteder på strækningen.\nDesuden etableres en cykelbane på begge sider af vejen.\nProjektet i Snejbjerg er delvist finansieret af midler til trafiksikkerhedsfremmende tiltag i 2016 afsat på Serviceområde 09 Trafik, stednr. 223080 02 Trafiksikkerhedsplan. Der blev givet anlægsudgiftsbevilling til formålet på Byrådsmøde den 30. august 2016, pkt. 222. Anlægsudgiftsbevillingen i 2017 afsættes på samme stednr.\nUdgifterne til de foreslåede trafiksikkerhedsfremmende tiltag fordeler sig på følgende måde:\nMunkgårdkvarteret - fortov\nPå investeringsoversigten er der i 2017 afsat rådighedsbeløb på 532.000 kr. på Serviceområde 09 Trafik, stednr. 223099-90 til gennemførelse af trafiksikkerhedsfremmende tiltag. Der anmodes om frigivelse af beløbet.\nat midlerne til trafiksikkerhedsfremmende foranstaltninger i 2017 anvendes som beskrevet,\nat der meddeles anlægsudgiftsbevilling og tilhørende rådighedsbeløb på 532.000 kr. i 2017 til Serviceområde 09 Trafik, stednr. 223080 02 Trafiksikkerhedsplan 2016-2017,\nat anlægsbevillingen finansieres af det til formålet afsatte rådighedsbeløb i 2017 på 532.000 kr. på Serviceområde 09 Trafik, stednr. 223099 90 Trafiksikkerhedsfremmende tiltag.


Vestjyllands Hørecenter har farverig og naturlig lyd med på messen | Boligdage\nVestjyllands Hørecenter har farverig og naturlig lyd med på messen\nFor mennesker med høretab har Vestjyllands Hørecenter i Holstebro en god nyhed og et godt tilbud med på messen.\nDen gode nyhed er de nye høreapparater Nx fra Signia.\n– Med Nx høreapparaterne har Signia formået at udvikle en teknologi, der giver brugeren en klar, naturlig og farverig lyd i ørerne i selv meget støjende omgivelser. Nx står for Natural experience, eller på dansk naturlig lyd, forklarer indehaver og teknisk audiolog, Lars Braüner.\nDet farverige og naturlige illustrerer Signia selv ved blandt andet at bruge den tropiske spætte Tukan i sin markedsføring, men det er ikke bare lydene fra omgivelserne, der føles naturlige for brugeren af Signia Nx høreapparater, også brugerens egen stemme føles naturlig.\n– Det skyldes, at Signia har udviklet verdens første Own Voice Processing teknologi, der kombinerer hørbarhed med accept af egen stemme. Hørbarhed og naturlig egen stemme er helt grundlæggende for, at brugeren får en god oplevelse ved at bruge høreapparater, siger Lars Braüner.\nPå messen har Vestjyllands Hørecenter også et godt tilbud med, hvor det er muligt at få en opgradering af Signia Nx.\n– Signia Nx kommer i en basismodel, en mellemmodel og en topmodel. Bestiller man basismodellen på messen, så kvitterer vi med mulighed for opgradering til mellemmodellen, og bestiller man mellemmodellen, kvitterer vi med mulighed for opgradering til topmodellen, siger Lars Braüner.\nPå messen vil Vestjyllands Hørecenter også fortælle om de behandlinger og øvrige høreløsninger, høreklinikken tilbyder.\n– Vi er et lokalt forankret og privat hørecenter med nem adgang for alle. Ventetiden er kort, og vi tager os god tid til at sætte os ind i den enkelte klients livssituation og de situationer, hvor høretabet opleves mest generende. Ud fra de samtaler finder vi frem til den bedste høreløsning i samarbejde med klienten. De samtaler kan både foregå i vores klinik, men vi kommer også gerne på hjemmebesøg, hvis klienten foretrækker at føre samtalerne og få foretaget en gratis høreprøve i egne, trygge omgivelser, siger Lars Braüner.\nPå messen er det altså Signia Nx, Vestjyllands Hørecenter har fokus på.\n– Alle er velkommen til at prøve de nye Signia Nx, både på messen, men også hjemme i egne omgivelser. Vi tilbyder en gratis prøvetid på en måned, så man har god tid til at prøve høreapparaterne af, siger Lars Braüner.


Der er mange forskellige muligheder, fra 100% gratis datingsider til betalingssider, der koster nogle hundrede kroner om måneden.Det er op til dig, hvilken type side, du foretrækker.Vores oversigt og anmeldelser giver et godt overblik over det danske datingmarked.Det simple svar er “fordi det er en sjov og nem måde at møde nye mennesker”.\nOnline dating er det, som du selv gør det til – ligesom det virkelige liv. ”: Fordi det kan hjælpe dig med at finde det du søger, og fordi det kan være ret underholdende!En tredje anbefaling er at overholde en ordentlig tone.Det er ok at være direkte i din kommunikation, men lad være med at fornærme eller såre andre.En god start er at spørge dig selv, om du søger sjov og ballade eller et seriøst parforhold.Vi ved godt, at det kan være svært at skelne så skarpt, men det er den bedste måde at adskille de forskellige datingsider.\nOnline dating har grundlæggende ændret den måde, vi mennesker finder nye kærester, venner og kærlighed.Det store udbud af online datingsider på det danske marked kan dog være forvirrende og gøre det svært at vælge.Dette spørgsmål hænger tæt sammen med svaret på “Hvorfor online dating? single chat kostenlos Würzburg ”: For det første er det vigtigt at definere, hvad du egentlig leder efter.Disse forskelligartede datingsider øger antallet af nye mennesker, som du kan lære at kende – og dermed øger du også chancen for at finde nogen, du “klikker” med.\nDet er sjovt, og af og til glemmer folk at tænke på deres sikkerhed, når de dater online. Over the time it has been ranked as high as 1 292 399 in the world, while most of its traffic comes from Denmark, where it reached as high as 4 208 position.It was owned by several entities, from Erik Hamre [email protected] 4c3bfbeb4c11deb6, it was hosted by RIPE Network Coordination Centre, Zitcom A/S and others.Det er ikke afgørende at være en supermodel – husk igen, at internettet bare er en udvidelse af vores “normale” virkelighed, og de andre medlemmer er også helt almindelige mennesker. Det kan være fristende at pynte på sandheden, men det giver stort set altid bagslag.Vær dig selv og du har bedre chancer for at finde ligesindede.


cookies - JJ Motor & Marine\nKallerupvej 246 • 4400 Kalundborg\nHos JJ Motor & Marine via motormarine.dk bruger vi cookies til at forbedre brugeroplevelsen på vores hjemmeside.\n2.2 Hvilke cookies kan JJ Motor & Marine benytte?\nNedenfor finder du en liste over de cookies som JJ Motor & Marine via motormarine.dk kan bruge for at forbedre brugeroplevelsen. Hos JJ Motor & Marine benytter vi både Persistent Cookies og Session Cookies. Hvor Session Cookies kun gemmes så længe at browservinduet er åbent, gemmes Persistent cookies også efter at browseren lukkes ned. Hvis du ønsker at vide mere om de to typer af cookies, så kan der findes yderligere information på Foreningen for Dansk Internet Handels hjemmeside som du finder på http://www.fdih.dk/cookies/faq-om-cookies/


En eksistentiel krammer - kunsten.nu - Online magasin og kalender for billedkunst\nEn eksistentiel krammer\nFra forestillingen Seek To Seek af Cantabile 2 under samtidskunstfestivalen My World Images. Danser og koreograf Mohamed Habib (Foto: Nullo Facchini)\nMy World Images: Seek to Seek\n26 aug 2010 27 aug 2010\nNina Matthis, Siri Haff, Nanda Mohamad, Nora Amin, Mohamed Habib, Shehab Ibrahim, Kamel Najma, Rami Farah, Adib Al Safadi, Ole Fogh Kirkeby\nSeek to Seek blev opført som en del af den netop overståede My World Images festival. Seek to Seekgenopsættes på festivalen Waves i Vordingborg d. 20.-27. august 2011.\nPerformanceteatret Cantabile 2 lover publikum en filosofisk opdagelsesrejse i forestillingen Seek to Seek. KUNSTEN.NU’s udsendte blev konfronteret med både afmagt og besiddertrang, men blev krammet godt igennem undervejs.\n”Hvad er du mest angst for?” En kvinde betragter mig med et intimiderende intenst blik og afventer mit svar – jeg har ét minut. Det er søndag eftermiddag og jeg har ladet mig fragte i bus fra Blågårds plads til et nedlagt plejehjem på ydre Østerbro, hvor Seek to Seek skal foregå.\nHer kan publikum, i følge Cantabile 2’s hjemmeside, forvente at ”blive set på, rørt ved, talt til og på lignende vis involveret i personlige møder på forskellige niveauer med skuespillerne.”\nFrygten for det banale\nNu sidder vi så ganske rigtigt ansigt til ansigt med performere fra ni forskellige lande, som stiller os personlige dybdeborende spørgsmål. Minuttet tikker derudaf, og jeg søger indad efter min dybeste angst.\nSkuespillerne bag Cantabile 2 (Pressefoto)\nJeg leder efter et filosofisk velfunderet svar, men ender med at lire noget af om døds- og præstationsangst. Kvinden ved siden af mig bliver stillet et andet spørgsmål og svarer noget med, at kærlighed betyder meget for hende. Vi ser på hinanden og føler os vist begge en smule banale.\nBeing hedder rummet vi sidder i – det skulle være der hvor kroppen bliver nærværende og fødes, men vi er tydeligvis stadig meget styret af vores bevidsthed og andres vurdering af os.\nNæste led i erkendelsesrejsen er betinget af publikums eget valg. På 24 opstillede pulte skal vi vælge vores såkaldte DNA-spor, som vil afgøre hvilke af de 24 mulige rum vi efterfølgende skal træde ind. Publikum vælger deres DNA-spor gennem et spørgsmål, vi føler os tiltalt af.\nJeg vælger: Kan jeg forstå mig selv ved tankens hjælp?, og finder derved ud af, at jeg skal tilbringe den næste halvanden time i rummene med navnene: selvbedrag, afmagt og besiddertrang.\nJeg overvejer, hvorfor mon mit valg har medført sådan nogle alvorstunge emner, mens jeg bevæger mig ned til 2. sal for at blive konfronteret med mit eget selvbedrag.\nFra forestillingen Seek To Seek. Her Shehab Ibrahim (Foto: Nullo Facchini)\nLokalet er overraskende tomt. Indretningen består af sammenrullet avispapir i hjørnet og en hvid sofa med en mikrofon placeret på armlænet. En mands stemme beder mig tage plads i sofaen, slukke lyset og tale ind i mikrofonen.\n”Hvad står i vejen for at du fuldt ud, kan udleve din glæde?” spørger stemmen mig.\nEt af Cantabile 2’s virkemidler er, at pirre én sans ved at svække en anden og ganske rigtigt forstærker tabet af synet min fortrolighed til stemmen, og jeg lader mine egne usikkerheder flyde frit fra leveren.\nPræstationsangsten dukker op igen, men stemmen og jeg bliver til sidst enige om, at det nok slet ikke står så dårligt til endda.\nOpløftet over denne uventede terapisession søger jeg videre gennem de dunkle gange mod næste spor.\nDen personlige tragedie\nDer er optaget i afmagtsrummet. Efter et stykke tid kommer en kvinde ud, som ser lidt skeptisk ud. ”Det var noget specielt,” siger hun og smiler. Rummet er ikke tomt denne gang.\nPå gulvet sidder en mand, den egyptiske danser og koreograf Mohamed Habib. Han græder og fortæller om sin brors pludselige død. Han kommer meget tæt på, tager mig i hånden og vasker mine hænder, mens han fortæller om sin personlige tragedie.\nEn dans udspiller sig og kulminerer med at han placerer hovedet på mit lår. ”Da jeg var barn plejede jeg, at sove i min fars skød,” fortæller han. I følge Cantabiles 2’s program er ingen af historierne fiktive og ingen af handlingerne simulerede.\nKonfronteret med denne mands tab og sorg føler jeg mig netop afmægtig. Til sidst giver vi hinanden et langt knus, og jeg går med følelsen af, at det er meget sværere at tackle andre menneskers afmagt end ens egen.\nFra forestillingen Seek To Seek. Her Nora Amin (Foto: Nullo Facchini)\nEt begæret jordbær\nI næste rum venter en svensk pige, som ligner en mummitrold med rødt hår og strålende blå øjne. Hun rækker mig et jordbær og snupper det derefter lige for øjnene af mig. Hun griner og fortæller, at hun altid har været meget grådig. Vi udveksler barndomshistorier om snu måder til at opnå begærede genstande.\nHun spørger, om der er noget, jeg gerne vil have fra hende og beder mig skrive det ned. Hun gør det samme. Jeg tænker mig om – det eneste jeg kan komme i tanke om, er det jordbær hun snød mig for, så det skriver jeg.\nHun rækker mig en seddel om sit ønske fra mig. Jeg putter den i lommen. Vi knuser hinanden længe, før jeg går.\nAlle tilskuere afslutter deres rejse forskelligt. Jeg bliver bedt om at bevæge mig mod rummet Self-made ending, hvor man bliver placeret foran et andet medlem af publikum, og derefter skal man kreere en gave til dem med remedier fra rummet.\nVed et rent tilfælde havner jeg foran en mand, jeg har boet sammen med engang og ikke set i mange år. Jeg tegner ham en tegning af vores gamle hus og giver ham et stort knus.\nFra forestillingen Seek To Seek. (Foto: Nullo Facchini)\nEt kys og en krammer\nI bussen på vej tilbage er der god stemning. Folk taler højlydt om deres oplevelser og griner af hinandens reaktioner.\nMin ledsager har overrasket sig selv og givetvis også skuespilleren ved at spørge, om hun måtte kysse hende på munden. Det måtte hun gerne.\nMens vi taler, kommer jeg i tanke om den seddel, jeg har liggende i lommen. På den står der skrevet, at hendes ønske fra mig var ”et knus, trøst”.\nJeg kaster et blik rundt i bussen. Folk er begejstrede og knap så selvbevidste, som da vi startede. Det lader til jeg ikke er den eneste, som går hjem med følelsen af at have fået en lang eksistentiel krammer.\nCantabile 2 er et internationalt performanceteater ledet af den italienske instruktør Nullo Facchini, der grundlagde teatret i Italien i 1983. Teatergruppen har base i Vordingborg men med jævnlige gæstespil i København og internationale turnéer. Seek to Seek er udviklet i samarbejde med filosof Ole Fogh Kirkeby.\nForestillingen varer 2 - 2 ½ time inkl. bustur. Der er plads til 24 personer til hver forestilling.\nPå indre rejse i Aarhus havn\nVil kunsten lade sig lede?\n'En eksistentiel krammer'


Grundighed kan overdrives - sn.dk - Roskilde Debat\nSådan så grøftekanten ud ved Trekroner Parkvej/Solopgangen.\nArtiklen: Grundighed kan overdrives\nRoskilde Debat - 27. august 2020 kl. 12:29\nVi er lige kommet hjem fra ferie på Sydfyn, hvor vi nød de flotte græsrabatter og andre områder langs veje og stier med sommerblomster. I Roskilde ser det imidlertid noget anderledes ud.\nJeg har i de senere år observeret en lidt for grundig klipning af flere grønne områder i kommunen, specielt Trekroner og Himmelev samt Himmelev Grusgrav. Det er svært at forstå formålet, men det ser desværre ud til at blive værre. Til belysning af dette triste forhold er her nogle billeder, som jeg tog torsdag den 16/7 i Trekroner området.\nPå den baggrund vil jeg foreslå, at man i kommunen sætter nogle enkle retningslinjer for græsklipning. Når der ikke er tale om parkområder, bør man kun klippe græsset ½-1 meter langs stier og veje. Selvfølgelig klipper man på steder, hvor der er påkrævet af hensyn til trafikken. Evt. kan man tage en større klipning i oktober måned, hvor det er nødvendigt. På den måde opnår man:\nBedre vilkår for sommerfugle, bier og andre insekter.\nGladere borgere, som kan nyde naturen og de smukke blomster.\nFrigørelse af gartnertid, som kan bruges mere konstruktivt.\nJeg har også sendt dette materiale til formanden for Plan- og Teknikudvalget i kommunen.\nIngen indtjening til foreningerne på Roskilde Festival 2021, men hvad med julen 2021?\nDebat: Desværre bliver foreningerne i Roskilde ramt på deres meg...


Brug navipartner til at komme mere frem – Visit Tranekær\nBrug navipartner til at komme mere frem\nHos navipartner finder man en samarbejdspartner hvad angår ens webløsninger. https://www.navipartner.dk/ har et udvalg af løsninger, som gør det meget nemmere for en, at have en stærk omnichannel hvad angår business to business platforme. Har man et netværk af retail partners, er det ofte også en af de løsninger som man er ude efter. Her handler man jo med andre forretninger og ikke slutforbrugerne som hedder business to people.\nEr ens omnichannel retail ikke noget at råbe hurra for, er der altså også rigtig mange fordele og hente, hvis det er noget man får opdateret. Det er noget som kan gøre forretningen meget mere fleksibel ved at henvende sig til dette marked. Det er ikke noget man bare lige gør fra en dag til en anden, og hvis det er noget man når og får bygget op i tide, er det helt sikkert også noget som kommer til at bringe en stor gavn for arbejdet.\nIntern kommunikation på højt niveau\nFor at en virksomhed kan hænge sammen, er der også nogle systemer som efterhånden er meget essentielle og kunne snakke sammen. Derfor har man også brug for en investering eller to fra stedet her, som sørger for at man eksempelvis kan få oprettet POS-systemer, betalingsporte og hvad der ellers er brug for til biksen. Det og være online er en meget stor del af det og drive en forretning i dag. Så man kan også forvente, at det er ting som dette man kommer ud for der skal investeres nogle penge i.\nSå har man på en eller anden facon brug for, at få opdateret systemet indefra, er det også noget man nemt kan komme til, hvis man enten tager fat i eksperterne her og forhører sig af, eller også finder man det andre steder. det er noget man helt sikkert kan blive meget klogere på, hvis det er man står og får brug for det en dag til sin egen virksomhed og dens udvikling imod nye tider også.\nPrev post Brug digital transformation i virksomhedens udvikling\nNext post Mærk den friske luft\nBook et ophold i dag\nFind de gode anlæg her og nu


Hvordan et arbejdsglæde foredrag kan give dig et bedre resultat på bundlinien - En blog om alverden\nEn blog om alverden Individet Hvordan et arbejdsglæde foredrag kan give dig et bedre resultat på bundlinien\nHvordan et arbejdsglæde foredrag kan give dig et bedre resultat på bundlinien\ndecember 27, 2018 ChristnaW 0 Comments\nHvis du endnu ikke har prøvet et arbejdsglæde foredrag for dine medarbejdere, så er det på tide. Selvom de er glade i hverdagen, så kan dette være med til at skabe bedre eller endnu bedre resultater på bundlinien, samt gøre dem endnu gladere for deres job og kollegaer. Læs med i dag på bloggen!\nLæs med her og lær hvordan et arbejdsglæde foredrag kan give dig et bedre resultat på bundlinien\nJeg er virksomhedsejer, og jeg havde aldrig skænket et arbejdsglæde foredrag en tanke, før min assistent så en reklame for Lars Klingert i et magasin, hun læste. Hun synes, at det lød super spændende, og som om, at vi kunne lære meget af det. Selvom mine medarbejdere trives i hverdagen, så er der nok altid lidt gnidninger på en arbejdsplads, når der skal tages beslutninger, som nogen bare på rette ind efter. Så derfor sagde jeg med det samme ja, og gav hende lov til at undersøge, hvornår vi kunne komme afsted. I sidste uge var vi så til foredrag, og jeg havde taget hele virksomheden på 42 medarbejdere med. Jeg tænkte derfor, at jeg ville skrive dette blogindlæg, for at fortælle jer alle om den helt igennem positive oplevelse vi havde.\nHvorfor bør man tage et foredrag i arbejdsglæde?\nHvis dine medarbejdere virker til at være i dårligt humør på arbejdet, eller måske ikke kommunikerer så godt med hinanden, så kan et arbejdsglæde foredrag være en rigtig god ide. Det kan også være en god ide alligevel, fordi man får så mange forskellige redskaber til at håndtere forskellige situationer bedre. Metoder til selv at have større indflydelse på resultatet af den dårlige dag eller dårlige kommunikation. Lars Klingert lærer dig at opbygget et repertoire af muligheder til ophævelse af underskudsdage, så du ikke tager din dårlige dag med på jobbet. Han lærer dig om fleksible kommunikationsformer inden for de fire adfærdstyper, så de lærer at tale bedre sammen. Dermed opstår der færre misforståelser og altså større og hurtigere success. Så taler han om forståelse for dialogens psykologi, hvor det handler om, at opnå værdifulde resultater – også på den knap så gode dag. Og til sidst om øget tolerance og samarbejdsevner medarbejderne imellem. Med disse redskaber har du langt større mulighed for at få et bedre tal på bundlinien og succes i dit firma.\nLæs også mere her, om frokostordning til dit firma. Det kan også højne glæden på arbejdspladsen samt energien, fordi dine medarbejdere får sund og nærende frokost.\nPrevious Previous post: Autopolstring – Gør din bil toptunet igen!\nNext Next post: Trykprøvning med TE Danmark


AaB-direktør: Kunne ikke blive enige med Kenneth Emil | Tipsbladet.dk\nAaB-direktør: Kunne ikke blive enige med Kenneth Emil\nAaB vil gerne forlænge kontrakten med Kenneth Emil Petersen men har erkendt at det ikke har været muligt at blive enige med forsvarsspilleren om en forlængelse, hvilket betyder, at parterne skilles til sommer.\nAaB og Kenneth Emil Petersen går hver til sit efter denne sæson, hvor den nuværende kontrakt udløber. Superligaens to'er ville gerne have beholdt forsvarsspilleren, der har spillet samtlige 18 kampe fra start i denne sæson, men forhandlingerne har gjort, at det i stedet ender med en skilsmisse.\n- Vi havde tilbudt Kenneth Emil en kontraktforlængelse, men vi har ikke kunnet blive enige, hvorfor ”KEP” har valgt at takke nej til en ny aftale.\n- Kenneth Emil har været fuldstændig fair over for os i forhandlingerne, og vi glæder os over at have ham til rådighed i et vigtigt og spændende forår, siger Sportsdirektør Allan Gaarde til klubbens hjemmeside.\n- Selvom vi fra sommer råder over både Kasper Pedersen, Jakob Blåbjerg og U/19-landsholdsspiller Morten Rokkedal til positionerne i midterforsvaret, så vil nu begynde at kigge os omkring efter endnu en spiller til at dække de defensive pladser centralt.\nKenneth Emil Petersen selv siger om beslutningen:\n- Jeg har brugt de seneste uger til at nå frem til min beslutning, og da vi ikke har kunnet blive enige om en ny aftale, så har jeg valgt at søge nye udfordringer.\nHan slår dog fast, at han glæder sig til foråret, hvor AaB både spiller med om medaljer og pokaltitel.\nLæs også: 07.01.2016 15:02 Kenneth Emil Petersen: Jeg stopper i AaB


Jurassic World Alive er Pokemon Go med dinosaurer - Mobilsiden.dk\nDaniel Søgaard Hald 31. maj 2018 0 kommentarer\nKunne du lide spillestilen i Pokemon Go, så kunne det nye Jurassic World spil være noget for dig. Jurassic World Alive er nemlig Pokemon Go med dinoer.\nFor et par år siden blev Pokemon Go lanceret til Android og iOS, og var startet på noget helt uventet. Spillet tog verden med storm og alle rendte rundt og ledte efter de små nuttede Pokemons.\nSpillet var faktisk så populært, at det var den app der hurtigst tjente én millard dollars. Men nu er der et nyt spil klar i samme genre: Jurassic World Alive. Så var er du fan af Pokemon Go’s spillestil, og ikke er bange for dinoer, så kunne dette være noget for dig.\nIntroduktionen til spillet er kort, men hjælper samtidig nye spillere rigtig godt i gang. Efter tre minutters gennemgang, forstår man de mest basale ting i spillet og er klar til, at bevæge sig ud i en verden fyldt med Tyrannosaurus og mange andre gigantiske dinosaurer.\nSpillet foregår ligesom Pokemon Go i “den virkelig verden”. Dvs spillet bruger GPS og du kan følge sig selv på et kort:\nSådan ser kortet ud på Jurassic World Alive. Foto: Mobilsiden.dk\nPå kortet kan du se om der er nogle dinosaurer i nærheden, samt hvilke der er. Trykker du på en af dem, så kan man vælge at trykke på “launch” og dermed prøve at nedlægge den:\nHold inde, sigt, og slip igen for at skyde efter dinosaureren. Foto: Mobilsiden.dk\nDet foregår sådan at man holder fingeren nede på skærmen, og slipper for at skyde på den. Som kampen udvikler sig, bliver det sværere og sværere at ramme dyret. Er du heldig får du nedlagt den. Man skal dog kæmpe imod samme type dinosaurus flere gange, før du kan tilføje den til dit hold, som du kan bruge til at kæmpe imod andre spillere med:\nEfter endt kamp mod en dino i Jurassic World Alive. Foto: Mobilsiden.dk\nNår du har fået samlet et hold på mindst fire dinosaurer, så kan du kæmpe imod andre spillere i en klassisk PVP kamp. Du kan altid gå ind på din “collection” eller samling, og se hvilke og hvormange du har. Du kan også se hvor langt du er nået til, at du tilføjer en ny dinosaurus til din samling:\nHer kan du se hvilke dinosaurer du har samlet, samt hvilke du er igang med at samle. Foto: Mobilsiden.dk\nDu kan også kreere dine egne hybrider af dinosaurer, for dermed at forbedre deres styrker og evner.\nSpillet er ganske underholdende og er desuden gratis at spille. Det er både til Android og iOS. Du kan hente det her:\nHent Jurassic World Alive til iPhone og iPad her\nHent Jurassic World Alive til Android her\nLæs også: Pokémon GO: Den ultimative guide med tips og tricks [TIP]


Du kan få vist og manuelt ændre visse vareudligningsposter, der oprettes automatisk under lagerposteringer.\nDer gælder visse begrænsninger og konsekvenser for denne type arbejde. Du kan finde flere oplysninger i Applikationskladde.\nSådan fjernes en vareudligning ved brug af applikationskladden\nI feltet Søg skal du indtaste Applikationskladde og derefter vælge det relaterede link.\nVinduet Applikationskladde åbnes med eksisterende vareposter for alle varer.\nAngiv filtre i oversigtspanelet Generelt for at gøre det lettere at finde den varepost, du vil ændre udligningen for.\nVælg vareposten. Vælg Udlignede poster i gruppen Vis under fanen Naviger. Vinduet Vis udlignede poster- Udlignede poster åbner, så den varepost eller -poster, der p.t. er udlignet til den valgte post, bliver vist.\nVælg den varepost i den anden tabel, hvor du vil fjerne udligningen.\nUnder fanen Handlinger i gruppen Generelt vælges Fjern udligning. Dette fjerner den vareudligningspost, der knytter de to vareposter til hinanden, og flytter den til vinduet Vis udlignede poster - Udlignede poster.\nLuk vinduet Vis udlignede poster - Udlignede poster.\nFeltet Restantal for de to vareposter øges med det antal, der ikke længere er udlignet. Den fjernede varepost er nu igen tilgængelig for udligning i vinduet Vis udlignede poster - Ikke-udlignede poster.\nDu bør ikke lade udligningsposter være ikke-udlignede i længere perioder, da andre brugere ikke kan behandle de pågældende elementer, før du udligner udligningsposterne igen eller lukker vinduet Applikationskladde. Hvis du forsøger at udføre handlinger, der omfatter en manuelt ikke-udlignet udligningspost, vises følgende fejlmeddelelse:\nDu kan ikke udføre handlingen, fordi poster for vare <vare> er ikke-udlignede på Applikationskladden ved bruger <bruger>.\nSådan udlignes en vareudligning igen ved brug af applikationskladden\nFor at udligne poster igen, som et blevet fjernet, efter at kladden blev åbnet, skal du vælge den varepost, som du igen vil udligne. På fanen Handlinger i gruppen Funktioner vælges Udlign igen.\nDenne udligning af den oprindelige balance sker også automatisk, når du lukker vinduet Applikationskladde.\nHvis du vil udligne en tilgængelig åben varepost til en anden post, skal du vælge den varepost , du vil udligne. Vælg Ikke-udlignede poster i gruppen Vis under fanen Naviger. Vinduet Vis udlignede poster - Ikke-udlignede poster åbnes.\nVælg en eller flere vareposter, som du gerne vil udligne på den valgte post i vinduet Applikationskladde, og klik derefter på OK.\nDer oprettes en vareudligningspost mellem de to vareposter. Feltet Restantal for de to poster reduceres med det udlignede antal.\nHvis du har valgt at lave en udligning, der opretter en uendelig løkke i kostreguleringen, oprettes den udligning, du foreslog, ikke. Dette kan ske, når de oprindelige poster har oprettet en negativ lagerbeholdning. Udligningen foretages ikke. Derfor skal du vælge en anden post til udligningen.\nHvis feltet Automatisk kostregulering i Lageropsætning er indstillet til Altid, køres omkostningskørslen automatisk , når du har udlignet igen. Ellers skal du udføre kørslen Juster kostpris - vareposter for at sikre, at alle kostpriser er opdaterede.\nHistorik for vareudligning\nJuster kostpris - vareposter


Lyt (2:02:32) Støt\nLarry Steinbachek og Steve Bronski (th) fra Bronski Beat. Foto: Rudi Keuntje/Imago/Ritzau Scanpix\nDer er store navne og vilde skæbner på mindeprogrammet: For eksempel skandale-produceren Phil Spector, der døde som 81-årig i det fængsel, hvor han afsonede en dom for mord, og Tom T. Hall, den amerikanske countrysanger og storyteller, der sang om sydstatsskæbner og tog sit eget liv som 85-årig. Og så var der Chick Corea, en af pioneerne inden for fusionsjazz, der blev 79 år:\n”Efter sigende var det efter, at han blev en del af Scientology, at han fandt ud af, at han gerne ville have et større publikum. Fordi meget kan man sige om den jazz, som Miles Davis spillede i den periode, men det er ikke noget, man lige sætter på til aftenkaffen,” griner Henrik Queitsch, og Klaus Lynggaard supplerer:\n”Nej, de to første plader Chic Corea laver er faktisk meget tilgængelige. Det er først senere, der går fusion i den, og der står jeg lidt af, for det bliver for hektisk. Men de to første plader, ’Return To Forever’ og ’Light As A Feather’, dem har jeg stående, for der bare en skønhed der.”\nI technopop-genren, som særligt Klaus Lynggaard har en vis svaghed for, kommer man ikke uden om Bronski Beat, der brød igennem i 1980’erne med hittet ’Smalltown Boy’.\n”Det var en sang, der handlede om at vokse op som homoseksuel i provinsen, og det har ikke været sjovt på daværende tidspunkt i 70’erne, hvor bandet var unge drenge,” fortæller han.\n”Som Lou Reed sang: There’s only one good thing about a small town // You know that you want to get out.”\nBandets hit er altså blevet et udødeligt power anthem i queermiljøet siden 1980’erne, og derfor hylder ’Rockhistorier’ keyboard-spilleren og percussionisten Steve Bronski, der døde som 61-årig i 2021.\nNogle artister opdager man jo desværre først, når de ikke er her mere, og det var tilfældet for ’Rockhistoriers’ værter med den skotske artist og transperson SOPHIE, der døde i 2021 i en alder af bare 34 år. Hendes navn blev spredt i medierne og på internettet med nyheden om hendes tragiske og fatale uheld, og det fik ’Rockhistoriers’ værter til at undersøge, hvem hun egentlig var.\n”Jeg kunne mærke på den reaktion, der kom på hendes død, at hun havde betydet rigtig meget for rigtig mange. Og hun havde en stor position på den elektroniske scene, som hun var en del af,” fortæller Klaus Lynggaard.\n”Ja, og hun har også produceret store navne som Charlie XCX og Vince Staples, så hun opererede lidt i kulisserne,” supplerer Henrik Queitsch.\nHun fik dog også et gennembrud i eget navn med sit album fra 2018, The Oil Of Every Pearl’s Un-Insides, og hendes navn føjes nu til ’Rockhistoriers’ mindelund over faldne artister.\nOgså i Danmark led musikbranchen store tab. Blandt andet mistede vi Søren Holm, forsangeren i Liss, der blev bare 25 år og altså gik bort, netop som bandet var ved at komme fra start.\n”Det er jo så tragisk som det kan være, og vi sender selvfølgelig al vores medfølelse ud til hans familie og venner,” siger Klaus Lynggaard.\n’Rockhistorier’ tænder et lys for ham og spiller deres yndlingssang fra Aarhus-bandet.\nTom T. Hall (f. 1936): “The Year That Clayton Delaney Died” (1971)